Politiet fik en anmeldelse om skyderi ved Ragnhildgade på grænsen mellem ydre Nørrebro og ydre Østerbro klokken 21.05 mandag aften.

Umiddelbart efter blev en 16-årig dreng fundet livløs i gården bag Ragnhildgade 48. Han var blevet ramt af flere skud og blev kort efter erklæret død af en ambulancelæge.

Det oplyser Københavns Politi.

Her til morgen kort efter 08.30, skriver politiet på Twitter, at der ikke er nogle indikationer på, at drabet er banderelateret.

De oplyser dog, at de efterforsker sagen bredt.

Ifølge Ekstra Bladet har hele gaden været afspærret tidligere på aftenen, men er senere blevet åbnet igen. Gården til et lejlighedskompleks er dog stadig afspærret.

Politiet arbejdede på stedet mandag aften og til omkring 02.30 natten til i dag. I forbindelse med skyderiet sagde politiet:

- Vi har stort behov for at høre fra vidner, der har set noget af interesse op til skyderiet, samt de bekendte, som den 16-årige var sammen med tidligere mandag aften, sagde vicepolitiinspektør Jens Møller Jensen.

Drengens pårørende er blevet underrettet, og politiet er massivt til stede i området i forbindelse med efterforskningen og for at opretholde tryghed.

Ifølge Ekstra Bladet var politiets teknikere på gerningsstedet indtil cirka 2.30, hvor de efter at have foretaget ligsyn kørte den dræbte væk.

Eventuelle vidner kan kontakte Københavns Politi på telefon 114 eller 33141448.